《次韵三弟学士题七宝英师壁》
宋代·苏颂

岩居得幽胜，俗累无忧伤。
占彼凤山腋，建兹法云堂。
宵眠一毡蒲，昼食几稻粱。
净众集善缘，勇猛能自强。
瑞相严中楹，梵夹罗四旁，
轩窗据苍崖，松竹围重冈。
不杂人世喧，更觉禅味长。
我尝命宾友，间或携肴觞。
中休憩丈室，远览登上方。
念昔保城堑，屹然壮金汤。
列刹以百数，息民殄千殃。
爰居尽乐土，利用无缺{左爿右斤}。
遂使吴会俗，长为礼义乡。
何独竺乾域，宝山亦清凉。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。